ТIуапсэ Пресс - Джигетиемрэ джигетхэмрэ афэгъэхьыгъэ зэхахьэ Хъурцэм щэкIо\nadmin - 2015-12-11 22:57:15\nХъурцэм тыгъэгъазэм и 11 щыригъэжьагъ дунэе конференцэу Джигетиемрэ джигетхэмрэ(е зиххэм) лъэпкъкIэ зыфэгъэхьыгъэхэм якъэгъэнэфэн епхыгъэр.\nЗэIукIэм икIэщакIор Тбылыс дэт Адыгэ Культурэм Игупч. Зэхахьэр фэгъэхьыгъ зэлъашIэрэ хъурцэ бзэшIэныгъэлэжьэу Рогава Георгий къызщыхъугъэр илъэси 110 мыгъэ зэрэхъурэм.\nРогава Георгий адыгабзэм итхэн-хабзэхэмкIэ тхылъыр зэхэзгъэуцуагъэхэм ащыщ. Хъурцэм щекIокIрэ конференцым хэлажьэх IэкIыбыми, Темыр Кавказыми къарыкIыгъэ адыгэхэр, хъурцэ шIэныгъэлэжьхэр нэмыкIхэри.\nЗэIукIэм къыдхэлъытагъэу тхылъитIумэ ялъэтегъэуцо рекIокIыщт. Зы тхылъыр адыгэ тхэкIо ныбжьыкIэм иусэ угъоигъэхэу хъурцабзэкIэ зэдзэкIыгъэхэмрэ хъурцэ тхэкIо цIэрыIоу Пшавелэ Важэ ипоэмэу «ХьакIэмрэ бысымымрэ» зыфиIорэу адыгабзэкIэ зэдзэкIыгъэр зыдэхьагъэр ары.\nАдыгэ Кудьтурэм Игупчэу Тбылыс дэтым ипащэу Чухуа Мераб къызэрэхигъэщыгъэмкIэ, ащ фэдэ темымкIэ конференцыр ошIэ-дэмышIэу ашIыгъэп.\nЧухуа: Мыр ошIэ-дэмышIэу къыхэтхыгъэп. Джигетием итемэ гъэшIэгъон ыкIи ишъыпкъэу щыт Хъурцэм итарихъкIэ.\nЯкъыхэкIкIэ а цIыфхэр адыгэхэу щытыгъэх. Ахэр Хъурцэм щыпсэущтыгъэх, Апхъазым, Гагрэ къыщегъэжьагъэу псыхъоу Псоу нэсфэ, къалэу Шъачэ нэсыпэрэп.\nДжигетхэр Хъурцэм ицIыфыгъэх, ахэр илъэс 2000 кIахьэу Хъурцэм щыпсэущтыгъэх , I870 илъэсым нэс ыкIи къэралыгъом итегъэкъон кIуачIэу щытыгъ. Сэ сшъхьэкIэ сэлъытэ, ахэр елыегъэ адыгэ купэу Хъурцэ къэралыгъом хэтыгъэх, япшъэрылъыгъ тикъэралыгъо итемыр гъунапкъэхэр къаухъумэныр. Апхъазхэми, хъурцэхэми ахэтхэу а чIыпIэм джигетхэр щыпсэущтыгъэх.\nФитыныгъэ радио: Джигетиемрэ джигетхэмрэ яупчIэ сыд фэдизэу зэгъэшIагъэу, ушэтыгъэу щыта?\nЧухуа: ТызэрегупшысэщтыгъэмкIэ, мы упчIэр тIэкIоу тарихъым къыщхэгъэщыгъэу щытыгъэу ары, ау, къызэрэчIэкIыгъэмкIэ, шIэныгъэлэжьхэми къыздырагъаштэ, ахэр – джырэ Апхъазым щыщхэм апэкIэ итыгъэх, Хъурцэ къэралыгъом хэтхэу.\nФитыныгъэ радиом игущыIэгъугъэ хъурцэ шIэныгъэлэжьэу Чухуа Мераб къызэрэхигъэщыгъэмкIэ, Тыркуем джырэкIэ щыпсэурэ нэбгырипшI фэдизмэ къаIуагъ ахэр егъэзыгъэхэу урысые пачъыхьагъум рагъэкощыкIгъэгъэ джигетхэу, Хъурцэм, Апхъазым, щыпсэущтыгъэхэм къазэрэтекIыгъэхэр.\nДжырэкIэ Хъурцэм илъэпкъэгъухэу зэрэщытымкIэ ицIыфхэу ащ къылъытэхэрэм аритрэ лъэгапIэм ишапхъэхэм къадхэлъытагъ, Джигетием щыщыгъэхэм къатекIыгъэхэр Хъурцэм илъэпкъэгъухэу зэрэхъушъущтхэр.